  Туспуктэм: Григорий Фомин Наталия Сильвестрова Кез ёросысь Пызеп шур вамен выжез южтолэзе тупатъяны кутскозы. Ужъёсты «Кышкыттэм ӟечляыко сюресъёс» йӧскалык ӵектос улсын ортчытозы. Со сярысь Удмуртиысь тӧролэн но кивалтэтлэн пресс-службазы ивортӥз. Ужъёсты нуыны тупанкыл юнматэмын ни.  « Выжмы шугадӟон югдурын ни. Дырпа, Верхняя Дырпа но Ярул гуртъёсын улӥсьёс ёрос центрозь татӥ гинэ мыныны быгато. Котыр сюрессы ӧвӧл. Со нылпи садэ, но школае но, сиён-юон вайыны но одӥг сюрес. Соин выжез тупатэмез возьмаськом. Милемлы со туж кулэ » Валерий Дмитриев, Кез ёрослэн тӧроезлэн нырысетӥ воштӥсез Выжлэн пролёт люкетысьтыз балкаосты воштозы, выж выллэсь гидроизоляцизэ выльдозы, выж но сюрес герӟаськон интыез тупатозы, перлаосты воштозы. Оглом таяз арын «Безопасные качественные дороги» ӵектосъя куать выжъёсты тупатыны малпало: - Кез ёросысь (Кез – Вуж Гӧя – Медьма) – Дырпа сюрес вылысь Пызеп шур вамен выжез; - Ува ёросысь Ува – Сьӧлта сюрес вылысь Лудӟи шур вамен выжез; - Дэбес ёросысь Пыктыдур – Кионпиянгоп сюрес вылысь Пыкты шур вамен выжез; - Кияса ёросысь (Кияса – Юрмалай) – Мушек сюрес вылысь Уддяди шур вамен выжез; - Ижкарысь Новый Игерманэ нуись сюрес вылысь Игерманка шур вамен выжез (2024-тӥ арын йылпумъялозы); - Якшур-Бӧдья ёросысь Иж шур вамен выжез (2024-тӥ арын йылпумъялозы). « Удмуртиын 600-лэсь трос выжъёс вань, соос пӧлысь 367-ез улосвыл сюресъёс вылын, 272 выжъёс понна муниципал кылдытэтъёс кыл куто. Ӝыныезлэсь троссэ тупатъяны кулэ. Ваньзы соос ветлыны ярамон югдурын возисько, сарыкмем луэмзэс учкытэк. Сыӵе выжъёсты огдыре тупатъяны уг луы. Соин ик йӧскалык ӵектос юрттэмен выжъёсмес эсэпъёсъя пумен тупатомы шуыса оскон вань » Алексей Горбачёв, Удмуртиысь транспортъя но сюрес возёсъя министр Тодэ вайытом, Удмуртиын 2023-тӥ арын сюрес вылтӥ ветлон куронъёсты тӥянэз фото но видео лэсьтонъя 11 огъетъёс пуктозы. Тегъёс: сюресъёс выжъёс тупатъянужъёс Удмуртия  